2021 की ऑडियो रिकॉर्डिंग में सामने आई बात; फाइल में थी ईरान पर हमले से जुड़ी जानकारी
US Former President Donald Trump Secret Files Case अमेरिका के पूर्व राष्ट्रपति डोनाल्ड ट्रम्प पर सत्ता से बाहर होने के बावजूद सीक्रेट फाइलें अपने पास रखने के आरोप लगे थे। अब एक ऑडिया रिकोर्डिंग में वो खुद इस बात को कबूल कर रहे हैं।
अमेरिका के पूर्व राष्ट्रपति डोनाल्ड ट्रम्प पर सीक्रेट फाइल्स अपने घर ले जाने के आरोप लगे थे। अब एक ऑडियो रिकॉर्डिंग सामने आई है, जिसमें वो खुद चुनाव हारने के बाद दस्तावेज साथ ले जाने की बात कबूल कर रहे हैं। ये दावा अमेरिका के मीडिया हाउस CNN ने किया है। ये रिकॉर्डिंग अमेरिका के सरकारी वकीलों के पास है।
ऑडियो में ट्रम्प कह रहे हैं कि उन्होंने ईरान पर हमले की जानकारी वाली रक्षा विभाग की फाइल अपने पास रखी थी। 2024 का राष्ट्रपति चुनाव लड़ने की घोषणा कर चुके ट्रम्प के लिए ये ऑडियो रिकॉर्डिंग और मुश्किलें पैदा करेगी। वो पहले ही रेप केस और मानहानि के मामले में कोर्ट के चक्कर लगा रहे हैं।
'ट्रम्प को परेशान करने के लिए रची जा रही साजिश'
ऑडियो लीक्स की बात पर डोनाल्ड ट्रम्प के प्रवक्ता स्टीवन च्यूंग ने पलटवार किया है। उन्होंने कहा- ये सब ट्रम्प और उनके समर्थकों को परेशान करने के लिए किया जा रहा है। ये उनका राजनीतिक उत्पीड़न है। उन्होंने कुछ गलत नहीं किया है।
वहीं, सीक्रेट फाइल्स के लीक्स की जांच कर रहे जस्टिस डिपार्टमेंट ने इस मामले में कुछ भी कहने से इनकार कर दिया। जस्टिस डिपार्टमेंट ने अगस्त 2022 में बताया था कि वो ट्रम्प के सीक्रेट फाइलें अपने पास रखने के मामले की जांच कर रहे हैं। ट्रम्प ने 2021 में सत्ता से हटते वक्त हजारों दस्तावेज अपने पास रखे थे। इनमें 300 क्लासिफाइड यानी सीक्रेट डॉक्यूमेंट थे। इस तरह सरकारी फाइलों को घर ले जाना अमेरिका में गैरकानूनी माना जाता है। 
राष्ट्रपति बाइडेन पर भी हैं खुफिया दस्तावेज घर ले जाने के आरोप
ट्रम्प के अलावा अमेरिकी राष्ट्रपति जो बाइडेन पर भी सरकारी फाइलों को घर ले जाने के आरोप हैं। डेलावेयर स्थित घर और वॉशिंगटन में उनके ऑफिस से अब तक 10 से ज्यादा खुफिया फाइलें मिल चुकी हैं। अमेरिकी जस्टिस डिपार्टमेंट के अधिकारियों ने इस मामले में जनवरी में लगभग 13 घंटे बाइडेन के घर की तलाशी ली थी।
जब्त की गई फाइलों में कुछ उस समय की हैं जब वो उपराष्ट्रपति थे। वहीं, कुछ तब की हैं जब बाइडेन सीनेटर हुआ करते थे। इस मामले में 19 जनवरी को बाइडेन ने कहा था कि उन्हें फाइलें मिलने का कोई अफसोस नहीं है। उनके इस बयान पर रिपब्लिकन पार्टी ने उनकी कड़ी आलोचना की थी, कुछ लोगों ने इसे बेवकुफाना बयान बताया था। इस मामले की अभी जांच चल रही है।
बाइडेन की खुफिया फाइलों से जुड़ी ये खबर भी पढ़ें..
बाइडेन टॉप सीक्रेट फाइलें निजी घर ले गए:8 साल पुरानी फाइलों के 20 सेट मिले, इनमें यूक्रेन-ईरान और बेटे की मौत से जुड़े राज
बाइडेन ने कहा है कि उन्हें नहीं पता है कि इन फाइलों में क्या है। हालांकि CNN और न्यूयॉर्क टाइम्स के मुताबिक पहली 10 फाइलों के सेट में यूक्रेन, ईरान और ब्रिटेन से जुड़ी कुछ खुफिया जानकारियां हैं। ये फाइलें उस समय की हैं जब बाइडेन अमेरिका के उप राष्ट्रपति थे। CNN ने तो यह तक दवा किया है कि इन फाइलों में 2015 में हुई बाइडेन के बेटे बीयू बाइडेन की मौत की जानकारियां भी शामिल हैं। पूरी खबर यहां पढ़ें..